Komisijos reglamentas (EB) Nr. 2197/1999
1999 m. spalio 15 d.
iš dalies keičiantis Reglamentus (EEB) Nr. 548/89 ir (EEB) Nr. 812/89 dėl tam tikrų prekių klasifikavimo Kombinuotoje nomenklatūroje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės prekių nomenklatūros bei dėl Bendrojo muitų tarifo [1] su paskutiniais pakeitimais, padarytais Reglamentu (EB) Nr. 1835/1999 [2], ypač į jo 9 straipsnį,
(1) kadangi Komisijos reglamentas (EEB) Nr. 548/89 [3] ir Reglamentas (EEB) Nr. 812/89 [4], inter alia, nustato priemones, susijusias su trikotažinių drabužių klasifikavimu Kombinuotoje nomenklatūroje;
(2) kadangi 1997 m. lapkričio 20 d. Teismo sprendime C-338/95 [5] nagrinėjamas suknelių ir naktinių marškinių klasifikavimas;
(3) kadangi todėl reikia nurodyti priežastis, dėl kurių klasifikuojami Reglamento (EEB) Nr. 548/89 priedo 1, 2 ir 3 punktuose paminėti produktai ir Reglamento (EEB) Nr. 812/89 priedo 1, 2 ir 3 punktuose paminėti produktai;
(4) kadangi šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
3 skiltyje (paaiškinimai) Reglamento (EEB) Nr. 548/89 priedo 1, 2 ir 3 punktų antra dalis ir Reglamento (EEB) Nr. 812/89 priedo 1, 2 ir 3 punktų antra dalis keičiamos tokia dalimi:
"Naktinių marškinių klasifikacija neįtraukiama, kadangi minimas drabužis dėl savo objektyvių savybių gali būti dėvimas tiek lovoje, tiek ir kitur, ir todėl nėra skirtas dėvėti vien tiktai arba būtinai kaip naktinis drabužis."
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimtas Briuselyje, 1999 m. spalio 15 d.